Ρίχεντλι Μπάζοερ

Άγιαξ

Ο Μπάζοερ αποκτήθηκε από τον Άγιαξ ως ελεύθερος από τον αντίπαλο σύλλογο στην Ερεντιβίζιε, ΠΣΦ, στις 16 Νοεμβρίου 2012.  Το όνομά του φερόταν να βρίσκεται κοντά σε μεταγραφή στην Πρέμιερ Λιγκ με τις Άρσεναλ, Τσέλσι, Μάντσεστερ Σίτι και Νιούκασλ Γιουνάιτεντ να εμφανίζονται ως ενδιαφερόμενοι σύλλογοι, ωστόσο ο ίδιος προτίμησε, αντίθετα, να υπογράψει συμβόλαιο συνεργασίας με τον Άγιαξ. Κανένα μεταγραφικό αντίτιμο δεν χρειάστηκε στην συγκεκριμένη υπόθεση, καθώς ο νεαρός μέσος ήταν, τότε, ανήλικος. Ωστόσο, η KNVB κατέστησε γνωστό πως ο Μπάζοερ δεν θα ήταν διαθέσιμος να αγωνιστεί με την πρώτη ομάδα του Άγιαξ, έως ότου φτάσει την ηλικία των 16 ετών. Μη μπορώντας να πραγματοποιήσει το ντεμπούτο του στην διάρκεια της σεζόν 2012–13 με την πρώτη ομάδα του συλλόγου, λόγω του κανονισμού της KNVB, αγωνίστηκε, αντιθέτως, με την Γιόνγκ Άγιαξ στην Μπελόφτεν Ερεντιβίζιε, ενώ συμμετείχε, επίσης, στην Κόπα Άμστερνταμ του 2013 με την Άγιαξ Α1.
Στις 29 Ιουνίου 2013, πραγματοποίησε το ντεμπούτο του με τον Άγιαξ στην διάρκεια φιλικής αναμέτρησης προετοιμασίας με αντίπαλο την ΣΝΚ Πούτεν. Ο Μπάζοερ εισήλθε ως αλλαγή στην διάρκεια του δευτέρου ημιχρόνου, με την αναμέτρηση να ολοκληρώνεται με νίκη υπέρ του Άγιαξ με σκορ 4–1. Ο Μπάζοερ πραγματοποίησε το επαγγελματικό του ντεμπούτο στην Εέρτσε Ντιβίζιε αγωνιζόμενος με την Γιόνγκ Άγιαξ στην πρώτη αναμέτρηση της ομάδας για την σεζόν με αντίπαλο την Τέλσταρ στις 5 Αυγούστου 2013, αναμέτρηση στην οποία επικράτησε με σκορ 2–0, ενώ, ταυτόχρονα, αποτέλεσε και την πρώτη αναμέτρηση στην ιστορία της ομάδας στην δεύτερη κατηγορία του ολλανδικού ποδοσφαίρου. Στις 4 Σεπτεμβρίου 2013, έγινε γνωστό πως ο Μπάζοερ ήταν μεταξύ των 22 παικτών οι οποίοι εγγράφηκαν από τον Φρανκ ντε Μπερ ενόψει της συμμετοχής του Άγιαξ στο Τσάμπιονς Λιγκ της σεζόν 2013-14. Στις 15 Φεβρουαρίου 2015, ο Μπάζοερ πέτυχε το πρώτο του τέρμα με τον Άγιαξ σε μια νίκη με σκορ 4-2 επί της ΦΚ Τβέντε. Στις 19 Φεβρουαρίου 2015, ο Μπάζοερ πραγματοποίησε το ντεμπούτο του στις ευρωπαϊκές διοργανώσεις, αγωνιζόμενος σε μια νίκη της ομάδας του με σκορ 1-0 επί της Λέγκια Βαρσοβίας για το Γιουρόπα Λιγκ.

Διεθνής Καριέρα

Ο Μπάζοερ εκπροσώπησε την Ολλανδία αγωνιζόμενος σε διάφορες νεανικές ηλικιακές κατηγορίες. Συμμετείχε στο Ευρωπαϊκό Πρωτάθλημα U17 του 2012, βοηθώντας την Ολλανδία να φθάσει στην επίτευξη της κατάκτησης για δεύτερη συνεχόμενη χρονιά της συγκεκριμένης διοργάνωσης, επικρατώντας της Γερμανίας στον τελικό με σκορ 5–4 στην διαδικασία των πέναλτι, έπειτα από παράταση που ακολούθησε ισοπαλίας με σκορ 1–1 στην κανονική διάρκεια της αναμέτρησης.
Στις 4 Ιανουαρίου 2013, η Ποδοσφαιρική Ομοσπονδία Κουρασάο εξέφρασε το ενδιαφέρον της για την κλήση του Μπάζοερ προκειμένου να εκπροσωπήσει την Εθνική Κουρασάο U20 στο Πρωτάθλημα ΚΟΝΚΑΚΑΦ U20 του 2013 στο Μεξικό. Ο Μπάζοερ είχε το δικαίωμα να αγωνιστεί λόγω της ηλικίας και της καταγωγής του, ενώ δεν θα υπήρχε κάποιο νομικό πρόβλημα με την απόφασή του να αγωνιστεί με την Ολλανδία, λόγω της ηλικίας του παίκτη, ωστόσο απορρίφθηκε από τους ατζέντηδές του, με αποτέλεσμα ο Μπάζοερ να παραμείνει τελικά στο Άμστερνταμ.
Ο Μπάζοερ έλαβε την πρώτη του κλήση στην Εθνική Ολλανδίας τον Οκτώβριο του 2015, προκειμένου να αντικαταστήσει τον τραυματία Ντέιβι Κλάασεν, ενώ κλήθηκε εκ νέου στις 6 Νοεμβρίου 2015, ενόψει φιλικών αανμετρήσεων απέναντι στην Ουαλία και την Γερμανία. Πραγματοποίησε το ντεμπούτο του ως διεθνής εισερχόμενος στον αγωνιστικό χώρο ως αλλαγή στην διάρκεια της αναμέτρησης με αντίπαλο την Ουαλία στις 13 Νοεμβρίου 2015.